## Izmjene i dopune Statuta Hrvatske komore arhitekata i inženjera u graditeljstvu

### NN 85/2005 (13.7.2005.), Izmjene i dopune Statuta Hrvatske komore arhitekata i inženjera u graditeljstvu

# HRVATSKA KOMORA ARHITEKATA I INŽENJERAU GRADITELJSTVU

**1682**

Na temelju članka 9. stavka 1. podstavka 1. i
članka 20. stavka 2. Zakona o Hrvatskoj komori arhitekata i inženjera u
graditeljstvu (»Narodne novine« broj 47/98), uz prethodnu suglasnost
Ministarstva zaštite okoliša, prostornog uređenja i graditeljstva, klasa:
360-01/05-02/0071, urbroj: 531-01-05-4 od 23. svibnja
2005., Skupština Hrvatske komore arhitekata i inženjera u graditeljstvu na sjed­nici održanoj 20. lipnja
2005. donijela je

## IZMJENE I DOPUNE STATUTA

Hrvatske
komore arhitekata i inženjera u graditeljstvu

I. OPĆE ODREDBE

Članak 1.

U Statutu Hrvatske komore arhitekata i inženjera
u graditeljstvu (»Narodne novine« br. 40/99 i 112/99)
u članku 1. u zadnjem redu riječ »hrvatskoj« mijenja se u riječ: »Hrvatskoj«.

Članak 2.

U članku 2. stavku 2. točki 5., mijenja se i
glasi:

»5. prati i proučava odnose i pojmove,
uključujući i stanje u graditeljstvu koji su od interesa za uređenje, položaj i
rad te unapređenje arhitektonske i inženjerske djelatnosti,«.

Točka 6., mijenja se i glasi:

»6. izvješćuje Hrvatski sabor, Ministarstvo
zaštite okoliša, prostornog uređenja i graditeljstva te predstavnička tijela
jedinica lokalne samouprave i uprave, na vlastiti poticaj ili na njihov
zahtjev, o stanju i problemima te o mjerama koje bi trebalo poduzeti radi
unapređenja graditeljstva te s tim u vezi zaštite okoliša, zaštite i očuvanja
kulturne baštine i zaštite okoliša od neprihvatljivoga građenja,«.

Točka 7., mijenja se i glasi:

»7. skrbi da ovlašteni arhitekti i ovlašteni
inženjeri savjesno i u skladu sa zakonom obavljaju svoje poslove, te između
ostalog promiče i materijalne interese ovlaštenih arhitekata i ovlaštenih
inženjera te štiti materijalne interese naručitelja usluga organiziranjem
obveznog osiguranja od profesionalne odgovornosti,«

Iza točke 7. dodaje se nova točka 8., koja
glasi:

»8. promiče druge interese ovlaštenih arhitekata
i ovlaštenih inženjera,«

U članku 2., stavku 2., dosadašnja točka 8. postaje
točka 9., a točka 9. postaje točka 10.

Članak 3.

U
članku 3. riječ »statutom« mijenja se u riječ: »Statutom«

II. UPIS U IMENIKE I
UPISNIKE

Članak 4.

Članak 4. mijenja se i glasi:

»(1) Pravo na obavljanje stručnih poslova
prostornog uređenja, poslova projektiranja, stručnog nadzora i kontrole
projekata u skladu s posebnim propisima, a prema stručnom smjeru u svojstvu
odgovorne osobe i pravo uporabe strukovnih naziva »ovlašteni arhitekt« ili
»ovlašteni inženjer« stječe se upisom u Imenik ovlaštenih arhitekata i imenike
ovlaštenih inženjera.

(2) Na temelju upisa ovlaštenom arhitektu i
ovlaštenom inženjeru izdaje se odgovarajuće rješenje, iskaznica i pečat.
Iskaznica i pečat su trajno vlasništvo Komore.

(3) Odluku o veličini i obliku, te načinu
izdavanja, uporabi i vraćanju iskaznice i pečata donosi Upravni odbor Komore.

(4) Komora organizira osiguranje od odgovornosti
za sve ovlaštene arhitekte i ovlaštene inženjere odnosno za sve razrede. Svaki
ovlašteni arhitekt i ovlašteni inženjer dobiva posredstvom Komore policu
osiguranja od profesionalne odgovornosti od odabranog osiguravatelja. Polica se
izdaje za razdoblje od godinu dana i obnavlja svake godine. Premija osiguranja
uračunata je u članarinu.

(5) Pravo iz stavka 1. ovog članka traje dok
traje polica iz stavka 4. ovoga članka odnosno do izricanja stegovne kazne iz
članka 30. Zakona o Hrvatskoj komori arhitekata i inženjera u graditeljstvu.

Članak 5.

Članak 5. mijenja se i glasi:

»(1) Zahtjev za upis u Imenik ovlaštenih ar­hitekata i imenike ovlaštenih inženjera podnosi se odboru
za upis u odgovarajući imenik Komore.

(2) Zahtjev iz stavka 1. ovoga članka razmatra
odbor za upis u odgovarajući imenik Komore i daje nacrt rješenja predsjedniku
Komore, koji donosi odnosno potpisuje odgovarajuće rješenje.

(3) Upisom u odgovarajuće imenike Komore smatra
se da su ovlašteni arhitekti i ovlašteni inženjeri prihvatili obvezu obavljati
poslove u skladu s ovlastima utvrđenim Zakonom, aktima Komore, posebnim
zakonima i propisima donesenim temeljem tih zakona.«

Članak 6.

Članak 6. mijenja se i glasi:

»Pri odlučivanju o zahtjevu za upis u Imenik
ovlaštenih arhitekata odnosno imenike ovlaštenih inženjera Komora može
zatražiti od podnositelja zahtjeva da dopuni dokaze o svom pravu na upis u
Imenik ovlaštenih arhitekata odnosno imenike ovlaštenih inženjera.«

Članak 7.

U članku 7. stavak 1. mijenja se i glasi:

»(1) Djelomično školovanje i praksa na jednoj
vrsti strukovnih zadataka, malom broju ili jednostavnim strukovnim zadatcima ne
može se priznati kao uvjet za upis u Imenik ovlaštenih arhitekata ili imenike
ovlaštenih inženjera.«

Članak 8.

Članak 8. mijenja se i glasi:

»Uvjete i mjerila za upis u Imenik ovlaštenih
arhitekata i imenike ovlaštenih inženjera iz članka 26. stavka 5. Zakona o
Hrvatskoj komori arhitekata i inženjera u graditeljstvu, donosi Skupština
Komore na prijedlog Upravnog odbora Komore.«

Članak 9.

U
članku 12. riječ »statuta« mijenja se u riječ: »Statuta«.

III. IMENICI I UPISNICI

Članak 10.

U članku 13. stavku 1. iza točke 7. dodaju se
nove točke 8. i 9. koje glase:

»8. Upisnik ureda za samostalno obavljanje
stručnih poslova prostornog uređenja, poslova projektiranja i stručnog nadzora,

9. Evidenciju trgovačkih društava u kojima su
zaposleni ovlašteni arhitekti i/ili ovlašteni inženjeri.«

Članak 11.

U članku 14. točka 8. mijenja se i glasi:

»8. status arhitekta ili inženjera u projektantskom
društvu odnosno drugoj pravnoj osobi koja nije osnovana kao projektantsko
društvo (član, u radnom odnosu, položaj),«

Članak 12.

Iza članka 16. dodaju se novi članci 16. a i 16.
b, koji glase:

»Članak 16. a

Ustroj i vođenje Upisnika ureda za samostalno
obavljanje poslova projektiranja i/ili stručnog nadzora građenja uredit će
Upravni odbor Komore posebnom odlukom.

Članak 16. b

Ustroj i vođenje Evidencije trgovačkih društava
u kojima su zaposleni ovlašteni arhitekti i/ili ovlašteni inženjeri uredit će
Upravni odbor Komore posebnom odlukom.«

IV. STRUČNI SMJER I
STRUKOVNI ZADATCI OVLAŠTENOG ARHITEKTA I OVLAŠTENOG INŽENJERA

Članak 13.

U
naslovu ispred članka 22. na kraju naslova, briše se točka (.).

Članak 14.

U
naslovu ispred članka 23. na kraju naslova, briše se točka (.).

V. PRAVA I DUŽNOSTI
OVLAŠTENIH ARHITEKATA I OVLAŠTENIH INŽENJERA

Članak 15.

U članku 27. iza stavka 3. dodaje se novi stavak
4. koji glasi:

»(4) Ovlašteni arhitekti i ovlašteni inženjeri
imaju pravo:

– podnijeti zahtjev za pokretanje stegovnog
postupka radi sumnje da ovlašteni arhitekt ili ovlašteni inženjer poslove
prostornog uređenja, projektiranja, stručnog nadzora i kontrole projekata ne
obavlja na stručan, zakonit i etičan način,

– na pravne savjete od Komore ako je protiv njih
pokrenut spor radi obavljanja poslova koji su u skladu sa Zakonom o Hrvatskoj
komori arhitekata i inženjera u graditeljstvu, Statutom Hrvatske komore
arhitekata i inženjera u graditeljstvu, Kodeksom strukovne etike hrvatskih
arhitekata i inženjera u graditeljstvu, Pravilnikom o cijenama usluga Hrvatske
komore arhitekata i inženjera u graditeljstvu te ostalim općim aktima Hrvatske
komore arhitekata i inženjera u graditeljstvu,

– podnijeti prigovor na rad pojedinih tijela
Komore,

– davati prijedloge za donošenje novih te za
izmjene i dopune važećih akata Komore.«

Članak 16.

Članak 29. mijenja se i glasi:

»(1) Ovlašteni arhitekti i ovlašteni inženjeri
dužni su Komori plaćati članarinu i ostala davanja koja utvrde tijela Komore i
strukovnih razreda, osim u slučaju mirovanja članstva, te pri prestanku
članstva u Komori podmiriti sve dospjele financijske obveze prema Komori i
strukovnim razredima Komore.

(2) Obveza plaćanja članarine nastupa s prvim
danom u mjesecu koji slijedi dan upisa u odgovarajući imenik Komore.

(3) Neplaćanje članarine po drugoj opomeni
razlog je za pokretanje stegovne odgovornosti i podnošenja stegovne prijave
stegovnom tužitelju Komore. Prva opomena se dostavlja u roku 15 dana od
dospijeća članarine, a druga 15 dana od isteka roka dospijeća prve opomene.
Stegovnu prijavu dužan je podnijeti glavni tajnik Komore i o tome obavijestiti
predsjednike strukovnih razreda.

(4) Obveza je ovlaštenog arhitekta i ovlaštenog
inženjera da, osim davanja iz stavka 1. ovoga članka, redovito u skladu s
člankom 2. stavkom 2. točkom 7. uredno podmiruje troškove osiguranja od
profesionalne odgovornosti redovitim plaćanjem članarine.«

Članak 17.

U članku 30. stavak 1. mijenja se i glasi:

»(1) Ovlašteni arhitekti i ovlašteni inženjeri
dužni su stručne poslove prostornog uređenja, projektiranja, stručnog nadzora i
kontrole projekta obavljati stvarno i stalno.«

Članak 18.

U članku 32. stavak 1. mijenja se i glasi:

»(1) Ovlašteni arhitekti i ovlašteni inženjeri
smiju potpisati i staviti svoj pečat samo na one projekte i drugu dokumentaciju
koju su sami izradili, odnosno koja je izrađena pod njihovim vodstvom. Ugovor
zaključen s investitorom temeljem kojeg je izrađen projekt ili druga
dokumentacija mora se dostaviti Komori samo u slučaju stegovnog postupka.«

U članku 32. iza stavka 2. dodaju se novi stavci
3. i 4. koji glase:

»(3) Ovlašteni arhitekti i ovlašteni inženjeri
ne odgovaraju prema općim aktima Komore za projekt ili dio projekta ili
dokumentaciju koju su oni izradili, a koju je netko drugi bez njihova znanja i
pristanka izmijenio.

(4) Ovlašteni arhitekti i ovlašteni inženjeri –
zaposlenici u pravnim osobama – dužni su upoznati poslodavca sa svojim pravima
i obvezama koje proizlaze iz članstva u Komori i Zakona o gradnji, Zakona o
prostornom uređenju, Zakona o državnoj izmjeri i katastru nekretnina, Zakona o
Hrvatskoj komori arhitekata i inženjera u graditeljstvu, Statuta Hrvatske
komore arhitekata i inženjera u graditeljstvu, Kodeksa strukovne etike
hrvatskih arhitekata i inženjera u graditeljstvu, Pravilnika o cijenama usluga
Hrvatske komore arhitekata i inženjera u graditeljstvu i drugih propisa
neposredno vezanih uz obavljanje stručnih poslova prostornog uređenja, poslova
projektiranja, stručnog nadzora i kontrole projekata.«

Članak 19.

U članku 36. stavak 1. mijenja se i glasi:

»(1) Ovlašteni arhitekti i ovlašteni inženjeri
koji poslove projektiranja i/ili stručnog nadzora građenja obavljaju samostalno
u vlastitom uredu, zajedničkom uredu ili projektantskom društvu dužni su imati
ploču ureda odnosno društva istaknutu pored ulaza u zgradu u kojem je smješten
ured.«

Stavak 3. mijenja se i glasi:

»(3) Oblik i obvezatni sadržaj ploče iz stavka
1. ovoga članka propisat će Upravni odbor Komore.«

Članak 20.

U članku 37. iza stavka 3. dodaje se novi stavak
4. koji glasi:

»(4) Ovlašteni arhitekti i ovlašteni inženjeri
dužni su dostaviti Komori sve podatke iz upisnika radi ažuriranja podataka iz
odgovarajućih imenika i upisnika Komore, u roku najviše 30 dana od dana
nastanka promjene.«

Članak 21.

Iza članka 37. dodaje se novi članak 37. a koji
glasi:

»Članak 37. a

(1) Ovlašteni arhitekt i ovlašteni inženjer može
mjerodavnom odboru za upis u odgovarajući imenik Komore podnijeti Izjavu o
privremenom prekidu obavljanja stručnih poslova prostornog uređenja, poslova
projektiranja, stručnog nadzora i kontrole projekata.

(2) Izjava iz stavka 1. ovoga članka mora sa­državati opravdane razloge i vrijeme na koje se odnosi
privremeni prekid obavljanja stručnih poslova prostornog uređenja, poslova
projektiranja, stručnog nadzora i kontrole projekata.

(3) Odbor za upis u odgovarajući imenik Komore
iz stavka 1. ovoga članka odlučuje o podnesenoj Izjavi po hitnom postupku.

(4) Podnositelj Izjave po okončanom postupku
obvezan je potpisati Izjavu kojom se obvezuje da u vremenu privremenog prekida
obavljanja poslova neće obavljati poslove vezane uz strukovni naziv »ovlašteni
arhitekt« i »ovlašteni inženjer«, te je iskaznicu i pečat dužan pohraniti na
čuvanje u Komoru.

(5) Privremeni prekid obavljanja poslova može
trajati najmanje šest mjeseci a najviše četiri godine, od dana potpisivanja Izjave.
Izjava o privremenom prekidu ne može se ponovo podnijeti ako nije protekao rok
od minimalno dvije godine od kraja privremenog prekida iz prethodne Izjave,
osim u slučaju duljeg bolovanja.

(6) Visina naknade za vrijeme privremenog
prekida obavljanja stručnih poslova prostornog uređenja, poslova projektiranja,
stručnog nadzora i kontrole projekata, uredit će se aktom o visini članarine i
upisnine koji donosi Skupština Komore uz prethodno pribavljenu suglasnost
Ministarstva zaštite okoliša, prostornog uređenja i graditeljstva.«

Članak 22.

U članku 38. stavak 1. mijenja se i glasi:

»(1) Ako ovlaštenom arhitektu odnosno ovlaštenom
inženjeru članstvo u Komori miruje prema Zakonu o Hrvatskoj komori arhitekata i
inženjera u graditeljstvu, tijelo koje je donijelo rješenje o mirovanju
postavit će mu na njegov prijedlog privremenog zamjenika iz redova ovlaštenih
arhitekata odnosno ovlaštenih inženjera, ponajprije onih koji imaju ured u
istome mjestu. Ako do dana donošenja rješenja o mirovanju ovlašteni arhitekt
odnosno ovlašteni inženjer ne predloži privremenog zamjenika, njega određuje
tijelo koje donosi rješenje o mirovanju.«

Članak 23.

U članku 38. u stavku 3. na kraju stavka, dodaje
se točka (.)

VI. USTROJSTVO KOMORE

*1.**Skupština Komore*

Članak 24.

U članku 44. iza stavka 4. dodaju se novi stavci
5. i 6. koji glase:

»(5) U slučaju spriječenosti predstavnika
strukovnog razreda da prisustvuje sjednici Skupštine, ovaj može ovlastiti
drugog predstavnika razreda, člana Skupštine, da glasuje u njegovo ime.
Prisutnoga člana Skupštine može ovlastiti samo još jedan član Skupštine.

(6) Ovlaštenje iz stavka 5. ovoga članka daje se
u obliku punomoći i dostavlja glavnom tajniku Komore, prije početka održavanja
sjednice Skupštine.«

Članak 25.

U članku 47., stavak 1., točka 10. mijenja se i
glasi:

»10. bira i razrješava dužnosti predsjednika,
dopredsjednika i najmanje po pet članova Stegovnog suda, Višeg stegovnog suda,
te stegovnog tužitelja i najmanje tri njegova zamjenika,«

2. Upravni odbor Komore

Članak 26.

U
članku 51. stavku 1. u točki 18. riječ »Ministarstva« mijenja se u riječ:
»Ministarstvu«.

Članak 27.

U članku 51. stavku 1. točka 23. briše se, a iza
točke 22. dodaju se nove točke 23. do 38. koje glase:

»23. imenuje uredništvo, te glavnog i odgovornog
urednika web stranice Komore odnosno stranica strukovnih razreda,

24. predlaže dnevni red Skupštine,

25. priprema prijedloge promjene Statuta i
drugih akata, te prijedloge novih akata koje donosi Skupština,

26. predlaže Skupštini osobe za predsjednika i
dopredsjednike Komore,

27. osniva i imenuje članove Koordinacije
upisnih odbora Komore;

28. predlaže Skupštini kandidacijsku
listu za članove Nadzornog odbora,

29. predlaže Skupštini kandidacijsku
listu za osobe za predsjednika, njegova zamjenika i suce Stegovnoga suda i
Višega stegovnog suda,

30. predlaže Skupštini kandidacijsku
listu za osobe za članove stegovnih vijeća,

31. predlaže Skupštini kandidacijsku
listu za osobe za stegovnog tužitelja i njegova zamjenika,

32. razmatra i predlaže Skupštini prihode i
rashode Komore,

33. razmatra izvješća o radu i odgovornost
tijela Komore čije članove imenuje odnosno tijela koje osniva,

34. predlaže Skupštini osnivanje povjerenstava
kad je to potrebno radi rješavanja pitanja za koja je mjerodavna Skupština,

35. predlaže odluke, zaključke i stajališta, te
daje mišljenje o pitanjima o kojima će Skupština raspravljati,

36. predlaže Skupštini i druge odluke za čije je
donošenje mjerodavna Skupština,

37. obavlja ostale poslove određene Zakonom,
ovim Statutom, te drugim općim aktima Komore,

38. obavlja sve ostale poslove koji nisu u
djelokrugu rada ostalih tijela Komore.«

U članku 51. iza dosadašnjeg stavka 1. dodaje se
novi stavak 2. koji glasi:

»(2) Povjerenstvo za Statut i Poslovnik,
Povjerenstvo za proračun i financije, Koordinacija za međunarodnu suradnju,
Povjerenstvo za stalno stručno usavršavanje i obnovu licencija, Koordinacija
upisnih odbora, stalna su radna tijela Upravnog odbora Komore. Upravni odbor
Komore može po potrebi osnivati i druga privremena radna tijela, odbore,
povjerenstva i koordinacije za pripremu i izradu prijedloga o temama koje treba
razmatrati i o kojima treba donositi odluke Upravni odbor.«

Članak 28.

U članku 52. stavak 2. mijenja se i glasi:

»(2) Poziv za sjednicu mora biti dostavljen
najmanje 7 (sedam) dana prije njezina održavanja i u njemu mora biti naznačeno
mjesto i vrijeme održavanja, dnevni red sjednice i u pravilu svi materijali za
raspravu.«

Iza stavka 3. dodaju se novi stavci 4., 5., 6.,
7. i 8. koji glase:

»(4) Termine sjednica određuje Upravni odbor
krajem tekuće godine za sljedeću kalendarsku godinu.

(5) U slučaju spriječenosti predstavnika ra­zreda da prisustvuje sjednici Upravnog odbora, ovaj može
ovlastiti drugog predstavnika razreda, člana Upravnog odbora, da glasuje u
njegovo ime. Prisutnog člana Upravnog odbora može ovlastiti samo jedan član
Upravnog odbora. Ovlaštenje se daje u obliku punomoći i dostavlja se glavnom
tajniku Komore prije početka održavanja sjednice Upravnog odbora.

(6) Sjednice Upravnog odbora saziva predsjednik
Komore.

(7) Savjet predsjednika Komore savjetodavno
pomaže predsjedniku Komore u radu i čine ga predsjednik Komore, četiri
dopredsjednika Komore, predsjednici strukovnih razreda ili po njima ovlašteni predstavnici
te ostali pozvani.

(8) Upravni odbor donijet će Poslovnik o svom
radu kojim će se urediti rad i tijek sjednica.«

*4. Predsjednik Komore*

Članak 29.

U članku 58. stavku 1. riječi »zamjenika
predsjednika« mijenjaju se u riječi: »dopredsjednika Komore«.

Iza stavka 2. dodaje se novi stavak 3. koji
glasi:

»(3) Predsjednik Komore poslove može obavljati
prema ugovoru o radu s punim radnim vremenom ili dijelom radnog vremena ili uz
određenu naknadu, reguliranu ugovorom o djelu, o čemu odluku donosi Skupština
Komore, pri izboru predsjednika Komore.«

*5. Strukovni razredi*

Članak 30.

U
članku 62. iza stavka 2. dodaje se novi stavak 3. koji glasi:

»(3)
Strukovni razredi su samostalni u odlučivanju o pitanjima struke.«

*7. Viši stegovni sud*

Članak 31.

U članku 73. stavak 2. mijenja se i glasi:

»(2) Na postupak razrješenja člana Višega
stegovnog suda na odgovarajući se način primjenjuju odredbe članka 67. stavaka
2. i 3. ovog Statuta.«

10. Organiziranje ovlaštenih arhitekata i
ovlaštenih inženjera za područje jedinica lokalne samouprave

Članak 32.

U članku 78. stavak 3. mijenja se i glasi:

»(3) Odluku o osnivanju područnog odbora donosi
razred na svojoj sjednici i o tome izvještava Upravni odbor Komore.«

Članak 33.

Glava
VI. mijenja se i glasi:

»VII. PROJEKTANTSKA
DRUŠTVA I ZAJEDNIČKI UREDI«

Članak 34.

Glava
VII. mijenja se i glasi:

»VIII. STEGOVNA
ODGOVORNOST OVLAŠTENIH ARHITEKATA I OVLAŠTENIH INŽENJERA«

*1. Uvjeti odgovornosti i stegovne mjere*

Članak 35.

U članku 81. iza stavka 2. dodaje se novi stavak
3. koji glasi:

» (3) Stegovni sud Komore će za težu povredu
dužnosti neizvršavanja materijalnih obveza koje proističu iz članstva u Komori,
provoditi stegovni postupak po hitnom postupku i po skraćenim dokaznim
postupcima, a kao vjerodostojan dokaz smatrat će se podatci o neizvršenim
obvezama koje je izdala Stručna služba Komore.«

Dosadašnji stavak 3. postaje stavak 4.

Članak 36.

U članku 82. stavku 1. točka 1. mijenja se i
glasi:

»1. ako arhitekt ili inženjer unatoč zakonskim
smetnjama ishodi upis u Imenik ovlaštenih arhitekata odnosno ovlaštenih
inženjera, «

Iza točke 31. dodaju se nove točke 32. do 37.
koje glase:

»32. ako ne vrati pečat i iskaznicu kada je to
propisano,

33. ako se ne pridržava izgleda i veličine
natpisne ploče ureda,

34. ako neovlašteno koristi službene podatke u
osobne svrhe,

35. ako ugovara poslove bez odgovarajućeg
pisanog dokumenta,

36. ako za vrijeme privremenog ili trajnog
gubitka prava obavljanja poslova sa strukovnim nazivom ovlašteni arhitekt
odnosno ovlašteni inženjer obavlja stručne poslove prostornog uređenja, poslove
projektiranja, stručnog nadzora i kontrole projekata,

37. ako je izdao potvrdu o stručnom radu pod
nadzorom ili preporuku za izniman upis, a stvarno nije nadzirao rad
podnositelja zahtjeva ili nije postupio u skladu s Obveznim uputama o davanju
preporuka za izniman upis u imenike ovlaštenih arhitekata i ovlaštenih
inženjera Komore.«

Članak 37.

U članku 88. dodaje se novi stavak 3. koji
glasi:

»(3) U slučaju kada se radi o ovlaštenom
inženjeru geodezije Komora će, pored tijela iz stavaka 1. i 2. ovoga članka,
obavijestiti i Državnu geodetsku upravu.«

*2. Pokretanje stegovnog postupka*

Članak 38.

Članak 89. mijenja se i glasi:

»(1) Stegovni postupak pokreće stegovni tužitelj
kada primi prijavu ili nađe da postupak treba pokrenuti po službenoj dužnosti.

(2) Prijave zbog teže povrede dužnosti iz članka
81. stavka 3., podnosi glavni tajnik Komore i o tome obavještava predsjednike
razreda.

(3) Protiv ovlaštenog arhitekta i ovlaštenog
inženjera koji ne ispunjava materijalne obveze prema Komori, stegovni tužitelj
izdaje rješenje o privremenoj zabrani obavljanja poslova do okončanja stegovnog
postupka po hitnom postupku ali ne duže od 60 dana, na temelju vjerodostojne
isprave (izvoda iz poslovnih knjiga – poslovne kartice člana), te istodobno
podiže optužnicu. Stegovni postupak se obustavlja u slučaju kada član u
međuvremenu podmiri materijalne obveze prema Komori.

(4) Izrečena mjera zabrane obavljanja poslova
uračunava se u kaznu.«

Članak 39.

Članak 90. mijenja se i glasi:

»(1) Podnositelj prijave za pokretanje stegovnog
postupka dužan je u prijavi navesti i priložiti sve dokaze na kojima temelji
svoju prijavu, a u protivnom prijava će se smatrati nepotpunom te će rješenjem
biti odbačena. Protiv ovog rješenja podnositelj prijave nema pravo žalbe.

Kad prijavu podnosi član Komore, dužan je uz
prijavu predočiti dokaz o plaćenom predujmu za prijavu u iznosu od 1.000,00 kn
(tisuću kuna). U slučaju presude u korist podnositelja prijave, istom će se
vratiti predujam po pravomoćnosti presude, a na teret tuženoga. Navedeni iznos
predujma uplaćuje se na žiro-račun Komore. Ako podnositelj prijave nije
predujmio navedeni iznos, stegovni tužitelj će ga pozvati da to učini u roku 8
dana, jer će u protivnom njegova prijava rješenjem biti odbačena. Protiv ovog
rješenja podnositelj prijave nema pravo žalbe.

(2) Nakon što zaprimi prijavu i utvrdi da je
prijava podnesena u skladu s odredbom iz stavaka 1. i 2. ovoga članka, stegovni
tužitelj dostavlja prijavu na očitovanje prijavljenom s pozivom da se pisano
očituje u roku 8 dana. Ako prijavljeni ne dostavi svoje očitovanje, smatrat će
se da priznaje u cijelosti navode u prijavi ili je njegovo pisano očitovanje
upitno s aspekta povrede važećih propisa Komore, tada stegovni tužitelj podiže
optužnicu. Ako dostava poziva prijavljenom bude neuredna zbog toga što nije
podigao pošiljku ili što se više ne nalazi na adresi koja je prijavljena u
Komori, dostava poziva prijavljenome obavit će se putem oglasne ploče Komore, a
protiv prijavljenoga će se pokrenuti stegovni postupak zbog djela koje mu se
stavlja na teret, kao i zbog neprijavljivanja promjene adrese Komori.

(3) Stegovni tužitelj može tijekom cijelog
prethodnog postupka saslušati okrivljenoga, kao i zatražiti dodatno
obrazloženje prijave ili očitovanja prijavljenog, s tim da taj rok iznosi 8
dana, a iznimno može iznositi 15 dana, o čemu odlučuje stegovni tužitelj. Ako
podnositelj prijave u tom roku ne udovolji pozivu stegovnog tužitelja, njegova
će prijava biti odbačena, a ako pozivu ne udovolji prijavljeni, stegovni
tužitelj će u daljem postupku cijeniti ovu činjenicu.«

Članak 40.

Članak 91. mijenja se i glasi:

»Protiv ovlaštenih arhitekata ili ovlaštenih
inženjera kojima je prestalo pravo na obavljanje poslova jer su se odrekli
obavljanja poslova ili ih nisu obavljali, može se izreći stegovna mjera ako je
postupak pokrenut prije nego što je doneseno rješenje o prestanku obavljanja
poslova.«

*3. Postupak pred Stegovnim sudom*

Članak 41.

U članku 93. iza stavka 3. dodaju se novi stavci
4. i 5. koji glase:

»(4) Po optužnici koju stegovni tužitelj
dostavlja po hitnom postupku, a odnosi se na težu povredu dužnosti s osnova
neplaćanja članarine, postupak pred Stegovnim sudom je hitan.

(5) Stegovni sud u slučaju utvrđene teže povrede
radi neizvršavanja materijalnih obveza donosi i izriče kaznu zabrane obavljanja
poslova na određeno vrijeme.«

*4. Postupak pred Stegovnim vijećem Komore*

Članak 42.

U članku 103. stavak 3. mijenja se i glasi:

»(3) Protiv rješenja Stegovnog vijeća može se
izjaviti žalba ako je okrivljeniku izrečena stegovna mjera. Žalbu može izjaviti
samo okrivljenik, i to u roku 15 dana.«

Članak 43.

Glava
VIII. mijenja se i glasi:

»IX.
STRUČNA SLUŽBA«

Članak 44.

U članku 105. stavak 2. mijenja se i glasi:

»(2) Stručnu službu čini glavni tajnik, stručni
tajnici strukovnih razreda u skladu sa stavkom 3. ovoga članka i potreban broj
stalno zaposlenih administrativnih djelatnika.«

Stavci 3. i 4. mijenjaju se i glase:

»(3) Za izbor glavnog tajnika i stručnih tajnika
strukovnih razreda, kad strukovni razred donese odluku o potrebi zapošljavanja
stručnog tajnika, raspisuje se natječaj.

(4) Natječaj provodi Povjerenstvo za natječaj,
koje osniva Upravni odbor Komore u skladu s odredbama Pravilnika o radu Stručne
službe.«

Iza stavka 4. dodaju se novi stavci 5., 6. i 7.
koji glase:

»(5) Glavnog tajnika na osnovi natječaja imenuje
i razrješava Upravni odbor na prijedlog predsjednika Povjerenstva za natječaj.
Stručnog tajnika strukovnog razreda na osnovi natječaja imenuje i razrješava
odbor strukovnog razreda na prijedlog predsjednika Povjerenstva za natječaj.«

(6) Glavni tajnik Komore i stručni tajnici
strukovnih razreda imenuju se na rok od četiri godine i mogu se ponovo
imenovati.

(7) Glavni tajnik Komore i stručni tajnici
strukovnih razreda su djelatnici s posebnim ovlaštenjima čija se prava i
odgovornosti uređuju ovim Statutom i Pravilnikom o radu Stručne službe. Ugovori
o radu koji se sklapaju s tim djelatnicima moraju biti u skladu s odredbama
ovog Statuta i navedenog Pravilnika.«

Članak 45.

U članku 106. stavak 2. mijenja se i glasi:

»(2) Rad Stručne službe Komore, uvjeti natječaja
i kriteriji, uređuju se Pravilnikom o radu Stručne službe koji donosi Upravni
odbor Komore.«

Članak 46.

Glava
IX. mijenja se i glasi:

»X.
GLASILO KOMORE«

Članak 47.

Iza članka 108. dodaje se novi članak 108.a,
koji glasi:

»Članak 108.a

(1) Komora ima web stranicu.

(2) Članove uredništva, te glavnog i odgovornog
urednika web stranice imenuje Upravni odbor Komore, na razdoblje od dvije
godine.

(3) Strukovni razredi mogu samostalno uređivati
svoju stranicu te predložiti Upravnom odboru imenovanje uredništva, te glavnog
i odgovornog urednika za web stranicu strukovnog razreda.

(4) Članovi uredništva te glavni i odgovorni
urednik iz stavaka 2. i 3. ovoga članka za svoj su rad odgovorni Upravnom
odboru, a Odboru Razreda za web stranicu strukovnog razreda.«

Članak 48.

Glava
X. mijenja se i glasi:

»XI.
FINANCIJSKO POSLOVANJE KOMORE«

Članak 49.

Glava
XI. mijenja se i glasi:

»XII.
GRB, LOGOTIP, PEČATI I ŽIGOVI KOMORE«

Članak 50.

U
članku 114. iza stavka 1. dodaje se stavak 2. koji glasi:

»(2)
Komora ima svoj logotip, koji utvrđuje Upravni odbor i koji je zaštićen.«

Dosadašnji
stavci 2., 3., 4. i 5. postaju stavcima 3., 4., 5. i 6.

Članak 51.

Glava
XII. mijenja se i glasi:

»XIII.
POHRANA SPISA«

Članak 52.

Glava
XIII. mijenja se i glasi:

»XIV.
PRIJELAZNE I ZAVRŠNE ODRED­BE«

Članak 53.

Iza
članka 117. dodaju se novi članci 117. a do 117. d, koji glase:

*»Članak 117. a*

U svim odredbama Statuta riječi: »Ministarstvo
prostornog uređenja, graditeljstva i stanovanja« u odgovarajućim padežima
zamjenjuju se riječima: »Ministarstvo zaštite okoliša, prostornog uređenja i
graditeljstva«; riječi: »Hrvatski državni sabor« u odgovarajućim padežima
zamjenjuju se riječima: »Hrvatski sabor«; riječi: »ministar mjerodavan za
graditeljstvo« zamjenjuju se riječima:« ministar mjerodavan za poslove
prostornog uređenja i graditeljstva«.

*Članak 117. b*

(1) Stupanjem na snagu ovih Izmjena i dopuna
Statuta ostaju na snazi opći akti doneseni za provedbu Statuta (»Narodne
novine« br. 40/99 i 112/99), ako nisu u suprotnosti s
ovim izmjenama i dopunama Statuta.

(2) Opće akte iz stavka 1. ovoga članka koji su
u suprotnosti s ovim izmjenama i dopunama Statuta, mjerodavna tijela Komore
uskladit će u roku šest mjeseci od stupanja na snagu Statuta.

(3) Pečati i iskaznice ovlaštenih arhitekata i
ovlaštenih inženjera izdani prema odredbama Pravilnika o arhitektonskoj i
inženjerskoj iskaznici (Glasilo Komore broj 3/4 iz 2000.) i Pravilnika o
uporabi pečata (Glasilo Komore broj 3/4 iz 2000.), ostaju u uporabi i valjani
su.

(4) Postupci započeti prema propisima koji su
važili do stupanja na snagu ovoga Statuta a nisu okončani pravomoćnim
rješenjima, okončat će se prema propisima po kojima su započeti.

*Članak 117. c*

(1) Natječaj za izbor glavnog tajnika Komore iz
članka 105. stavka 4. objavit će se u roku 6 mjeseci nakon stupanja na snagu
ovih Izmjena i dopuna Statuta, pod uvjetom da su doneseni propisi iz članka
105. stavka 7. ovoga Statuta.

Natječaj za izbor stručnih tajnika strukovnih
razreda objavit će se prema potrebama svakog pojedinog razreda, pod uvjetom da
su doneseni propisi iz članka 105. stavka 7. ovoga Statuta.

(2) Mjerodavna tijela Komore dužna su u skladu s
odredbama Statuta izabrati glavnog tajnika i stručne tajnike strukovnih razreda
u roku 3 mjeseca nakon objave oglasa o natječaju iz prethodnog stavka.

(3) Ako u roku iz prethodnog stavka ne bude
izabran glavni tajnik ili koji stručni tajnik, natječaj iz stavka 1. ovoga
članka mora se ponovo objaviti u roku 30 dana nakon isteka roka iz prethodnog
članka, te se glavni tajnik ili stručni tajnik razreda moraju izabrati u roku
30 dana od objave natječaja.

(4) Pravilo iz prethodnog stavka primijenit će
se i u svakom narednom slučaju neizbora glavnog tajnika ili stručnog tajnika
strukovnog razreda po već objavljenom natječaju.

*Članak 117. d*

(1) Do izbora glavnog tajnika Komore, njegove
poslove će obavljati tajnik Komore u svojstvu vršitelja dužnosti.

(2) U slučaju da iz bilo kojeg razloga tajnik
Komore nije u mogućnosti ili je spriječen obavljati navedene poslove, iste će
obavljati osoba iz reda zaposlenika Komore koju odredi Upravni odbor, ali
najkasnije do izbora glavnog tajnika.«

Članak 54.

Članak 118. mijenja se i glasi:

(1) Radnopravni status
i prava i obveze zaposlenika zatečenih na radu u Hrvatskoj komori arhitekata i
inženjera u graditeljstvu na dan stupanja na snagu ovih Izmjena i dopuna
Statuta uredit će se Pravilnikom o radu Stručne službe.

(2) Radnopravni status
i prava i obveze zaposlenika na radnim mjestima glavnog tajnika i stručnih
tajnika u strukovnim razredima, koji nakon provedenih natječaja za reizbor tih
radnih mjesta ne budu izabrani, uredit će se Pravilnikom o radu Stručne
službe.«

Članak 55.

Iza članka 118. dodaje se novi članak 118. a
koji glasi:

»Članak 118. a

Ovlašćuje se Upravni odbor Komore da utvrdi i
izda pročišćeni tekst Statuta Hrvatske komore arhitekata i inženjera u
graditeljstvu.«

Članak 56.

Ove izmjene i dopune Statuta Hrvatske komore
arhitekata i inženjera u graditeljstvu stupaju na snagu osam dana od dana
objave u »Narodnim novinama«.

Broj:
314-33/05-01/3

Zagreb,
20. lipnja 2005.

Predsjednik

Hrvatske komore
arhitekata i

inženjera u
graditeljstvu

**Vinko Penezić, dipl. ing. arh.,** v. r.

Izmjene i dopune, NN 85/2005-1682